**Együttműködési megállapodás a Károli Gáspár Református Egyetemmel**

A mai napon együttműködési megállapodást kötött a Színház- és Filmművészeti Egyetem a Károli Gáspár Református Egyetemmel. A művészeti-oktatási területre vonatkozó kétoldalú megállapodást Prof. Dr. Sepsi Enikő és Prof. Dr. Trócsányi László rektorok írták alá.

A megállapodásnak köszönhetően a Művészettudományi és Szabadbölcsészeti Intézet, valamint a Benda Kálmán Bölcsészet- és Társadalomtudományi Szakkollégium hallgatói térítésmentesen látogathatják az SZFE előadásait. A 2024/2025. tanévtől a színház- és filmművészeti szakíró, kritikus szakirányú továbbképzésben részt vevő hallgatók a kurzustematika részeként az SZFE vizsgaelőadásairól, vizsgafilmjeiről is írhatnak színikritikát. A kommunikáció- és mozgóképkultúra osztatlan tanárszakos hallgatók tanítási gyakorlatuk részeként térítés nélkül vehetnek részt az SZFE Zsigmond Vilmos Mozgóképművészeti Intézetében készülő vizsgafilmek létrehozásában.

A megállapodás célja továbbá, hogy a színházszociológia, a színházantropológia és a drámapedagógia terén közös kutatások is elinduljanak, illetve, hogy a Benda Kálmán Szakkollégium – amelynek alapítását Sepsi Enikő kezdeményezte, aki 11 évig volt a Művészettudományi és Szabadbölcsészeti Intézet vezetője – és az SZFE Szakkollégiuma közös szakmai programokat szervezzen.